DA Den Europæiske Unions Tidende L 151/1

KOMMISSIONENS FORORDNING (EU) Nr. 500/2013

af 30. maj 2013

om ændring af bilag II, III og IV til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for acetamiprid, Adoxophyes orana granulovirus - stamme BV-0001, azoxystrobin, clothianidin, fenpyrazamin, heptamaloxyloglucan, metrafenon, Paecilomyces lilacinus - stamme 251, propiconazol, quizalofop-P, spiromesifen, tebuconazol, thiamethoxam og zucchini yellow mosaic virus – svag stamme i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 5, stk. 1, og artikel 14, stk. 1, litra a), og

ud fra følgende betragtninger:

(1) Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af acetamiprid, azoxystrobin og propiconazol. Der er i del A i bilag III til forordning (EF) nr. 396/2005 fastsat maksimalgrænseværdier for restkoncentrationer af clothianidin, fenpyrazamin, metrafenon, quizalofop-P, spiromesifen, tebuconazol og thiamethoxam. Der er ikke fastsat specifikke maksimalgrænseværdier for Adoxophyes orana granulovirus - stamme BV-0001, heptamaloxyloglucan, Paecilomyces lilacinus - stamme 251 og zucchini yellow mosaic virus – svag stamme i bilag II og III, og stofferne er heller ikke optaget i bilag IV til forordning (EF) nr. 396/2005, hvorfor en standardværdi på 0,01 mg/kg har fundet anvendelse.

(2) Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet acetamiprid på portulak, bælgplanter og bælgfrugter (bønner og ærter), indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier.

(3) For så vidt angår azoxystrobin er der indgivet en sådan ansøgning vedrørende anvendelse på hoved- og pluksalat og andre salatplanter, spinat og lign., bladselleri, kardoner, krydderier (frø, frugter og bær) og rabarber. For så vidt angår clothianidin er der indgivet en sådan ansøgning vedrørende anvendelse på friske urter (undtagen kørvel). For så vidt angår fenpyrazamin er der indgivet en sådan ansøgning vedrørende anvendelse på ferskner, abrikoser og jordbær. For så vidt angår metrafenon er der indgivet en sådan ansøgning vedrørende anvendelse på jordbær, tomater, peberfrugter, auberginer, cucurbitae og dyrkede svampe. For så vidt angår propiconazol er der indgivet en sådan ansøgning vedrørende anvendelse på citrusfrugter. For så vidt angår quizalofop-P er der indgivet en sådan ansøgning vedrørende anvendelse på rapsfrø, solsikkefrø, sojabønner og bomuldsfrø. For så vidt angår tebuconazol er der indgivet en sådan ansøgning vedrørende anvendelse på citrusfrugter (undtagen appelsiner), hoved- og pluksalat og andre salatplanter, persille, purløg og bælgfrugter. For så vidt angår thiamethoxam er der indgivet en sådan ansøgning vedrørende anvendelse på spiseoliven, oliven til olieproduktion, blomkål og artiskokker.

(4) Der er i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning om anvendelse af fenpyrazamin på mandler, druer og jordbær. Ansøgeren hævder, at den godkendte anvendelse af fenpyrazamin på sådanne afgrøder i USA medfører højere restkoncentrationer end de maksimalgrænseværdier, der er fastsat i forordning (EF) nr. 396/2005, og at det er nødvendigt at fastsætte højere maksimalgrænseværdier for restkoncentrationer for at undgå handelsbarrierer for importen af disse afgrøder.

(5) For så vidt angår spiromesifen er der indgivet en sådan ansøgning vedrørende anvendelse på te. Ansøgeren hævder, at den godkendte anvendelse af spiromesifen på sådanne afgrøder i Japan, Indien og Indonesien medfører højere restkoncentrationer end de maksimalgrænseværdier, der er fastsat i forordning (EF) nr. 396/2005, og at det er nødvendigt at fastsætte højere maksimalgrænseværdier for restkoncentrationer for at undgå handelsbarrierer for importen af te.

(6) I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.

(7) Den Europæiske Fødevaresikkerhedsautoritet (i det følgende benævnt "autoriteten") har vurderet ansøgningerne og evalueringsrapporterne, idet den især undersøgte risiciene for forbrugerne og, hvor det var relevant, for dyr, og har afgivet begrundede udtalelser om de foreslåede maksimalgrænseværdier (2). Autoriteten har sendt udtalelserne til Kommissionen og medlemsstaterne og offentliggjort dem.

(8) Autoriteten konkluderede i sine begrundede udtalelser, at for så vidt angår anvendelse af acetamiprid på bælgplanter (bønner og ærter med bælg) og bælgfrugter (bønner og ærter) er antallet af forsøg utilstrækkeligt til, at der kan fastsættes nye maksimalgrænseværdier for den nordlige del af EU. For så vidt angår anvendelsen af fenpyrazamin på abrikoser og anvendelsen af quizalofop-P på sojabønner konkluderede autoriteten, at de forelagte data ikke er tilstrækkelige til at fastsætte en ny maksimalgrænseværdi. For så vidt angår anvendelsen af fenpyrazamin på jordbær konkluderede autoriteten, at de forelagte data ikke er tilstrækkelige til at fastsætte en ny maksimalgrænseværdi for anvendelse udendørs.

(9) For så vidt angår alle andre ansøgninger konkluderede autoriteten, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Der kunne ikke påvises nogen risiko for, at det acceptable daglige indtag (ADI) eller den akutte referencedosis (ARfD) overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde stofferne, eller ved kortvarig eksponering gennem et ekstremt forbrug af de pågældende afgrøder og produkter.

(10) For så vidt angår Adoxophyes orana granulovirus - stamme BV-0001, Paecilomyces lilacinus - stamme 251 og zucchini yellow mosaic virus – svag stamme konkluderede autoriteten (3), at de pågældende stoffer ikke er patogene for mennesker og ikke vil producere toksiner. På grundlag af den konklusion mener Kommissionen, at de pågældende stoffer bør optages i bilag IV til forordning (EF) nr. 396/2005. For så vidt angår heptamaloxyloglucan konkluderede autoriteten (4), at stoffet bør optages i bilag IV til forordning (EF) nr. 396/2005.

(11) Den 7. juli 2012 vedtog Codex Alimentarius-Kommissionen (5) Codex-maksimalgrænseværdier (CXL) for acetamiprid, clothianidin, tebuconazol og thiamethoxam. Disse CXL'er bør optages i forordning (EF) nr. 396/2005 som maksimalgrænseværdier for restkoncentrationer, bortset fra de CXL-grænseværdier, der ikke er sikre for en EU-forbrugergruppe, og for hvilke Unionen har forelagt Codex Alimentarius-Kommissionen et forbehold (6).

(12) På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, de relevante krav i artikel 14, stk. 2, i forordning (EF) nr. 396/2005.

(13) Forordning (EF) nr. 396/2005 bør derfor ændres i overensstemmelse hermed.

(14) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne —

VEDTAGET DENNE FORORDNING:

Artikel 1

Bilag II, III og IV til forordning (EF) nr. 396/2005 ændres som angivet i bilaget til nærværende forordning.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 30. maj 2013. På Kommissionens vegne José Manuel BARROSO Formand

(1) EUT L 70 af 16.3.2005, s. 1.

(2) EFSA's videnskabelige rapporter foreligger online: http://www.efsa.europa.eu:

Reasoned opinion on the modification of the existing MRLs for acetamiprid in purslane, legume vegetables and pulses (beans and peas). EFSA Journal 2012; 10(12):3051 [28 pp.]. doi:10.2903/j.efsa.2012.3051.

Reasoned opinion on the modification of the existing MRLs for azoxystrobin in lettuce, spinach, celery, cardoon, spices and rhubarb. EFSA Journal 2012; 10(11):2991 [27 pp.]. doi:10.2903/j.efsa.2012.2991.

Reasoned opinion on the modification of the existing MRLs for fenpyrazamine in almonds, grapes, apricots, peaches and strawberries. EFSA Journal 2012; 10(11):2989 [32 pp.]. doi:10.2903/j.efsa.2012.2989.

Reasoned opinion on the modification of the existing MRLs for metrafenone in various crops. EFSA Journal 2013; 11(1):3075 [30 pp.]. doi:10.2903/j.efsa.2013.3075.

Reasoned opinion on the modification of the existing MRLs for propiconazole in citrus fruits. EFSA Journal 2012; 10(12):3049 [35 pp.]. doi:10.2903/j.efsa.2012.3049.

Reasoned opinion of EFSA: Modification of the existing MRLs for quizalofop-P in sunflower seed and cotton seed. EFSA Journal 2010; 8(3):1532 [29 pp.]. doi:10.2903/j.efsa.2010.1532.

Reasoned opinion on the modification of the existing MRLs for quizalofop-P in oilseed rape, sunflower, cotton and soybean. EFSA Journal 2012; 10(12):3008 [28 pp.]. doi:10.2903/j.efsa.2012.3008.

Reasoned opinion on the modification of the existing MRL for spiromesifen in tea. EFSA Journal 2012; 10(12):3050 [27 pp.]. doi:10.2903/j.efsa.2012.3050.

Reasoned opinion on the modification of the existing MRLs for tebuconazole in citrus (except oranges), lettuce and other salad plants, parsley and chives. EFSA Journal 2012; 10(9):2898 [37 pp.]. doi:10.2903/j.efsa.2012.2898.

Reasoned opinion of EFSA: Modification of the existing MRLs for tebuconazole in pulses. EFSA Journal 2011; 9(6):2282 [30 pp.]. doi:10.2903/j.efsa.2011.2282.

Reasoned opinion on the modification of the existing MRLs for thiamethoxam and clothianidin in various crops. EFSA Journal 2012; 10(11):2990 [44 pp.]. doi:10.2903/j.efsa.2012.2990.

(3) Conclusion on the peer review of the pesticide risk assessment of the active substance Adoxophyes orana granulovirus. EFSA Journal 2012; 10(4):2654 [32 pp.]. doi:10.2903/j.efsa.2012.2654.

Conclusion regarding the peer review of the pesticide risk assessment of the active substance Paecilomyces lilacinus. doi:10.2903/j.efsa.2007.103r.

Conclusion on the peer review of the pesticide risk assessment of the active substance zucchini yellow mosaic virus - weak strain. EFSA Journal 2012; 10(6):2754 [30 pp.]. doi:10.2903/j.efsa.2012.2754.

(4) Conclusion regarding the peer review of the pesticide risk assessment of the active substance heptamaloxyloglucan. doi:10.2903/j.efsa.2009.334r.

(5) Rapporter udarbejdet af Codex-udvalget for pesticidrester kan findes på følgende websted:

http://www.codexalimentarius.org/download/report/777/REP12_PRe.pdf

Joint FAO/WHO food standards programme Codex Alimentarius Commission. Appendix II and III. Thirty-Fifth Session. Rome, Italy, 2 - 7 July 2012.

(6) Scientific support for preparing an EU position in the 44th Session of the Codex Committee on Pesticide Residues (CCPR). EFSA Journal 2012; 10(7):2859 [155 pp.]. doi:10.2903/j.efsa.2012.2859.